১৩ বছর ধরে ‘উধাও’ এয়ার ইন্ডিয়ার বিমান!

ওয়েব ডেস্ক : ১৩ বছর আগে ‘হারিয়ে যাওয়া’ এয়ার ইন্ডিয়ার (Air India) এক বিমান নিয়ে তৈরি হল বিস্ময়। টাটা সন্সের হাতে বেসরকারি করণের দু’বছর পর প্রকাশ্যে এল তথ্যটি। যাকে ঘরে চাঞ্চল্যের সৃষ্টি হয়েছে। প্রশ্ন উঠছে এত বছর ধরে কোথায় ছিল বিমানটি? জানা যাচ্ছে, কলকাতা বিমানবন্দরের এক কোণে ১৩ বছর ধরে পড়েছিল ৪৩ বছরের পুরনো বোয়িং (Boeing) ৭৩৭-২০০ বিমানটি।

জানা গিয়েছে, অনেক বছর আগে ভারতীয় ডাক বিভাগের কার্গো পরিষেবায় পাঠানোর জন্য কমিশন করা হয়েছিল বিমানটিকে (Plane)। কিন্তু ধীরে ধীরে তা এয়ার ইন্ডিয়ার অফিসায়াল নথি থেকে হারিয়ে যায়। টাটা যখন এয়ার ইন্ডিয়াকে অধিগ্রহণ করেছিল, সেই সময়ও এই ‘হারিয়ে যাওয়া’ বিমানটির কোনও উল্লেখ ছিল না। ফলে একটা গোটা বিমান কীভাবে দীর্ঘদিন ধরে নথির বাইরে রয়ে গেল, তা নিয়ে ইতিমধ্যে একাধিক প্রশ্ন উঠতে শুরু করেছে।

আরও খবর : রাম মন্দির থেকে বক্তব্য রাখছেন মোদি, দেখুন সরাসরি

‘হারিয়ে যাওয়া’ এয়ার ইন্ডিয়ার (Air India) বিমানটির খবর সম্প্রতি সামনে এসেছে। যখন কলকাতা বিমানবন্দর (Kolkata Airport) কর্তৃপক্ষের তরফে জানানো হয়, দীর্ঘদিন ধরে এক কোণে পড়ে থাকা বিমানটিকে সরাতে হবে। এর পরেই এয়ার ইন্ডিয়া কর্মীরা রেকর্ড খতিয়ে বুঝতে পারেন, এই বিমানটি তাদেরই। সংস্থার সিইও ক্যাম্পবেল উইলসন এই ঘটনাকে ‘অস্বাভাবিক’ বলে উল্লেখ করেছেন। তাঁর কথায়, কোনও পুরনো বিমানকে বিক্রি বা পরিত্যাগ করা নতুন বিষয় নয়। কিন্তু এই বিমানের অস্তিত্ব সম্পর্কে কেউ জানতেন না। তিনি জানিয়েছেন, অনেক বছর আগে নথিতে ভুলবসত বাদ পড়ে গিয়েছে বিমানটি।

জানা যাচ্ছে, ২০০৭ সাল থেকে ২০১১ সালের জুন মাস পর্যন্ত বিমানটি এয়ার ইন্ডিয়ার (Air India) ফ্রেইটার হিসেবে পরিষেবা দিয়েছে। তার আগে বিমানটি প্রায় এক দশক ধরে অ্যালায়েন্স এয়ারের হয়ে পরিষেবা দিয়েছে। ২০০৭ সালেও কিছুদিন যুক্ত ছিল ইন্ডিয়ান এয়ারলাইসেন্সের সঙ্গেও। সূত্রের খবর, এয়ার ইন্ডিয়ার কাছে মোট পাঁচটি বোয়িং ৭৩৭-২০০ বিমান ছিল। যেগুলি ২০১৮ সালে পুরোপুরি অবসর নেয়।

এই ঘটনা সামনে আসার পর পুরনো প্রশাসনিক ব্যর্থতা ফের প্রশ্নের মুখে। তবে এয়ার ইন্ডিয়ার তরফে দাবি করা হয়েছে, বিমানটিকে সরিয়ে নেওয়া হয়েছে। তবে এই ১৩ বছর কলকাতা বিমানবন্দরে পার্ক থাকার কারণে প্রায় এক কোটি টাকাও পার্কিং ফিস দিতে হয়েছে। অন্যদিকে কলকাতায় থাকা পুরনো একটি বিমানকে রাজস্থানে নিয়ে গিয়ে একটি রেস্তরাঁয় পরিণত করা হয়েছে।

দেখুন অন্য খবর :